OBH 4243/1997.
Az állampolgári jogok országgyűlési biztosának jelentése
Előadó: Dr. Gáspárné dr. Pere Katalin

Az eljárás megindulása

Heine-Medin betegségben szenvedő panaszos azért fordult segítségért az állampolgári jogok országgyűlési biztosához, mert az Országos Orvosi Rehabilitációs Intézet a csehországi utókezelését a 200/1996. (XII.23.) Korm. rendelet 1. § (3) bekezdésére hivatkozással elutasította. Az Intézet megítélése szerint a külföldi gyógykezelés nem szükséges, tekintettel arra, hogy a hazai intézetben biztosítható.

Érintett alkotmányos jogok

A lehető legmagasabb szintű testi és lelki egészséghez való jog [Alkotmány 70/D. § (1-2) bekezdés]

Alkalmazott jogszabályok

- 200/1996. (XII.23.) Korm. rendelet a magyar állampolgárok külföldi gyógykezelésével             kapcsolatos egyes kérdésekről.
- 77/1995. (XII.21.) AB határozat
- 54/1996. (XI.30.) AB határozat

Megállapított tényállás

A panaszos a magyar állampolgárok külföldi gyógykezelésével kapcsolatos egyes kérdésekről rendelkező 200/1996. (XII.23.) Korm. rendelet előírásának megfelelően jelentkezett az Országos Orvosi Rehabilitációs Intézet szakmai bizottságánál. A vizsgálat eredményeként (1996. március 25.) a bizottság döntése szerint a panaszos nem kaphatta meg a Csehországba, Janske-Lasnéba igényelt gyógykezelést, mivel az Magyarországon is megoldott.

Mind a panaszos, mind az Országos Orvosi Rehabilitációs Intézet főigazgató főorvosa véleménye szerint a panasz nem egyedi. 1996-ban az OEP a fenti kormányrendelet alapján a hasonló kérelmeket (a főigazgató főorvos véleménye szerint jogosan) elutasította, mivel nem tartja megoldásnak a 20-30 embernek külföldön,  a hazai ellátási költségeknél lényegesen drágábban biztosítani a kezelést és a több ezer, szintén rászorultat sorsára hagyni. A főigazgató főorvos szakmai véleménye szerint "több, változó súlyosságú izomgyengeséggel járó betegség ismeretes, amelyek vagy a gerincvelő mozgató idegsejtjeit, vagy az izmokat betegítik meg". "...ezen betegségekben az emberek jelentős részénél szükséges karbantartó kezelés végzése. Ez a szó mai általános orvosi értelmezése szerint nem igazi gyógyítás, de az Egészségügyi Világszervezet egészség felfogása szerint feltétlenül az, és elfogadhatjuk másodlagos megelőzésnek is. ... Véleményem szerint a karbantartó kezelés szakmai feltételei Magyarországon többé-kevésbé adottak, de azokat megfelelően ki kell fejleszteni." A MEOSZ véleménye az utóbbi megállapítással ellentétes. 

A fenti tényállás alapján felmerült a panaszos és hasonló sorsú társainak "a lehető legmagasabb szintű testi és lelki egészséghez való" alkotmányos joga sérelmének lehetősége.

Ajánlás

Az állampolgári jogok országgyűlési biztosa 

- felkéri az egészségügyi minisztert annak vizsgálatára, hogy a Heine-Medin betegségben szenvedők gyógykezelése a 200/1998. (XII.23.) Korm. rendelettel megnyugtatóan biztosított-e? Megoldott-e valóban a finanszírozás kérdése?
- az állampolgári jogok országgyűlési biztosáról szóló 1993. évi LIX. törvény alapján a vizsgálat eredményéről harminc napon belüli szíves tájékoztatásra.

Budapest, 1998. szeptember 30.

Gönczöl Katalin